Čelnici sela Mišima u Japanu, koje je početkom godine raspisalo konkurs za nove stanovnike, koji bi za preseljenje dobili i novčanu pomoć i razne beneficije, iznenađeni su odzivom Srba.

Naime, iako konkurs važi za cijeli svijet, najviše se javilo upravo ljudi iz Srbije, Hrvatske i Brazila.

Malo selo Mišima broji svega 372 stanovnika, a vlasti su u želji da povećaju broj stanovnika otvorile konkurs za sve zainteresovane. Međutim, niko nije mogao ni da pretpostavi da će najveći odziv biti baš u našem regionu.

Ovo selo već godinama pokušava da pronađe način da privuče nove stanovnike, a sa beneficijama koje su ponudili javio se veliki broj zainteresovanih Srba, Hrvata i Brazilaca. Iznenađeni ovakvim saznanjem, novinari Japanske nacionalne televizije su odlučili da pronađu ljude koji su voljni da se presele u Japan.

– Kontaktirali smo starješine tog mjesta i rekli su nam da je najviše bilo ljudi iz te tri zemlje. Konkurs je trenutno obustavljen, ali su nam rekli da je u planu da se ponovo pokrene. Veoma je zanimljivo što su baš ljudi sa ovih prostora najviše zainteresovani za selidbu – rekao je Masaaki Tominaga, novinar ove televizije.

On sada sa kolegama želi da stupi u kontakt sa ljudima iz Srbije, Hrvatske i Brazila koji su se prijavili za ovu životnu avanturu.

– Voljeli bismo da vidimo zašto ljudi u tolikom broju žele sa ovih prostora da se presele u Japan – kaže novinar.

Kako je ranije objavljeno, svi aplikanti iz Srbije su odbijeni – ali ne zato što Japan ima nešto protiv Srba, već zato što ovakva selidba nije nešto što treba shvatati olako. Kako kaže naš sagovornik, nije istina da čelnici Mišime ne primaju ljude iz Srbije, i oni će moći ponovo da se prijave kada bude pokrenut konkurs.

– Ljudi nisu svjesni da život ovdje nije tako jednostavan kako su zamislili – rekao je jedan od starješina za „Japan Tajm“, objasnivši da i sama jezička barijera na koju bi naišli Srbi može da predstavlja veliki problem.

Međutim, to nije spriječilo naš narod da navali na prijave.

(NN/24sata.rs)